Eugene Ormandy (gebore as Jenő Blau; 18 November 1899 – 12 Maart 1985) was 'n Hongaars-Amerikaanse dirigent en violis van Joodse afkoms wat bekend was om sy assosiasie met die Philadelphia Simfonieorkes as die orkes se musikale direkteur. Die maestro se 44-jaarlange verbintenis met dié simfonieorkes is een van die langste deur enige dirigent met 'n enkele simfonie-orkes. Onder Ormandy verkry die Philadelphia Simfonieorkes drie goue rekords en twee Grammy toekennings. Van 1936 tot sy dood het Ormandy honderde opnames gemaak saam met die Philadelphia Simfonieorkes, en in elke moontlike musiekgenre. Richard Freed skryf: "Ormandy het van alle dirigente seker die naaste daaraan gekom om opnames te maak van die "Voltooide Werke van wie dan ook al", waarby ingesluit moet word die komposisies wat hy ook nog drie of vier keer opgeneem het te wyte aan nuwe opnametegnieke en die voorstelling van nuwe soliste." Wereldpremières van die Philadelphia Simfonieorkes en Ormandy: Gustav Mahler, Simfonie nr. 10. CBS, November 1965; Sergei Prokofiëf, Alexander Nevski, Jennie Tourel (mezzosopraan), Westminster Koor. RCA, Mei 1945; Prokofiëf, Simfonie nr. 6.